**Lectio Divina**

**Il-Ħames Ħadd matul is-Sena**

Sena B

**Mk 1,29-39**

*Ma' Ġesù, inqum u noħroġ f'post imwarrab u nieqaf fit-talb. Nitlob lill-Missier jurini lil Ġesù u lill-Ispirtu s-Santu jwaħħadni miegħu.*

**Kuntest tas-silta:**

San Mark itemm jirrakkonta l-ġurnata tipika ta' Ġesù: il-ġurnata tiegħu f’Kafarnahum, il-ġurnata tas-Sibt (1,21), imma li hi mudell tal-ġranet l-oħra kollha tiegħu. Għandna indikazzjonijiet ċari għal dak li għamel *"filgħodu kmieni, qabel ma żernaq"* (1,35), matul il-ġurnata (1,21-31) u *"filgħaxija, fi nżul ix-xemx"* (1,32). L-evanġelista jkompli jurina l-iskop li għalih Ġesù ġie fid-dinja: biex iwassal l-aħbar it-tajba li ġġib il-fejqan sħiħ (ħelsien) tal-bniedem. Dak ta' omm il-mara ta' Xmun huwa l-ewwel rakkont ta' fejqan minn tmienja li Marku jirrakkonta fil-vanġelu tiegħu (1,29-31; 1,40-45; 2,1-12; 3,1-5; 5,24-34; 7,31-37; 8,22-26; 10,46-52). Bihom irid juri mhux biss il-qawwa li tfejjaq li għandu Ġesù imma wkoll fejn trid twassal l-esperjenza tal-fejqan, jew aħjar tad-dixxipulat: għall-qadi u x-xhieda.

**Lectio**

**(Ġesù u d-dixxipli) ħarġu mis-sinagoga u baqa' sejjer ma' Ġakbu u Ġwanni għand Xmun u Indrì. Issa omm il-mara ta' Xmun kienet fis-sodda bid-deni, u malajr qalulu biha.**

Fl-Antik Testment id-deni kien sinjal ta' marda li ġġib il-mewt u kien meqjus bħala kastig lil min ikun kiser il-patt (Lev 26,16; Dt 28,22). F'dan ir-rakkont huwa preżentat ukoll bħala xi ħaġa li żżomm lill-bniedem marbut, fi stat li ma jistax jitħarrek, ilsir, *"fis-sodda"*, u għalhekk fi stat li ma jistax jingħata lill-oħrajn, ma jistax jgħin. Huwa x'ħin Ġesù fejjaqha li omm il-mara ta' Xmun qamet u *"bdiet isservihom" (diaconéo).*

**Resaq lejha, qabadha minn idha u qajjimha. U d-deni ħallieha u bdiet isservihom.**

*Resaq lejha.* Fil-persuna ta' Ġesù huwa Alla li jersaq lejn il-bniedem biex jagħtih is-salvazzjoni. Alla joħroġ minnu nnifsu u jidħol fid-dinja tal-bniedem u fil-ħajja tal-bniedem biex lill-bniedem joħorġu minnu nnifsu u minn dak li għadu ijassru u jżommu 'l bogħod mill-veru ħelsien, mill-imħabba.

*Qabadha minn idha* *u qajjimha*. Ġesù huwa l-id ta' Alla li taqbad lill-bniedem minn idu u ssalvah (Salm 72,23), bħalma fuq l-għadira Pietru ħabat jgħereq u għajjat: *"Salvani, Mulej"*, u *"Ġesù minnufih medd idu u ħatfu"* (Mt 14,31). (Ara l-ikona tas-sena, kif ukoll l-ikona ta’ Kristu f'art l-imwiet: Ġesù jaqbad lil Adam minn idu biex joħorġu miegħu mill-mewt). Il-verb li juża Marku biex jgħid *qajjimha* huwa dak użat biex ifisser il-qawmien mill-mewt (*egeírō* – ara: 1Kor 15,4; Gal 1,1; Rm 4,24; At 3,15; 4,10). Il-mirakli tal-fejqan huma preludju tar-rebħa definittiva ta’ Kristu fuq il-mewt.

**Filgħaxija mbagħad, fi nżul ix-xemx, ħadulu quddiemu 'l dawk kollha li kienu morda jew li kienu maħkuma mix-xitan, u quddiem il-bieb inġabret il-belt bi ħġarha. U fejjaq ħafna morda...**

*Ġesù* hu tabilħaqq dak li jħabbar, hu l-Ħellies, is-Salvatur. *Il-belt bi ħġarha* tirrappreżenta l-umanità kollha fil-bżonn tal-fejqan. Din hija verità antropoloġika kbira: il-bniedem mhuwiex awtosuffiċjenti, huwa dejjem għandu bżonn ta' xi ħaddieħor li jista' jgħinu, u għalhekk għandu jkun umli biżżejjed biex jitlob l-għajnuna. It-tbatija ġġib lill-bniedem konxju ta' din il-verità. Diġà f'dan is-sens it-tbatija hija grazzja.

*Filgħaxija*, jew *inżul ix-xemx*, jirrappreżenta l-mument li fih il-bniedem, wara t-taħbit kollu tal-ġurnata, jirritorna lejn daru (fih innifsu) u hemm, waħdu, jerġa' jħabbat wiċċu mal-verità tal-ħażen li għadu jaħkmu. Huwa l-mument opportun biex ma jħallix id-dlam tal-ħażen jaħkmu aktar, imma joħroġ mid-dar tiegħu, minnu nnifsu, u jmur ifittex lil Ġesù: id-dawl veru.

*Ħadulu quddiemu 'l dawk kollha li kienu morda*  u Ġesù *fejjaq ħafna* minnhom. Mela għalkemm ħadulu l-morda *kollha*, ma fejjaqhomx kollha. Hemm żewġ modi kif il-bniedem (marid) jista' jibbenefika mill-grazzja ta' Kristu: jew billi jiġi mfejjaq għal kollox mill-mard tiegħu jew inkella billi fl-istess mard tiegħu jsib il-grazzja li ssalvah. Lil Pawlu, li għal aktar minn darba talab lil Alla jneħħilu x-xewka li kienet ittaqqlu, Kristu jtennilu: *"Biżżejjed għalik il-grazzja tiegħi; għax il-qawwa tiegħi tidher fl-aqwa tagħha fejn hemm id-dgħajjef"* (2Kor 12,9).

**Il-għada filgħodu, kmieni qabel ma żernaq, qam, ħareġ u mar f'post imwarrab, u qagħad hemm jitlob.**

Anke jekk fiż-żmien bdiet ġurnata oħra għal Ġesù, mill-aspett narrattiv u teoloġiku ta’ Marku din it-talb ta’ Ġesù tagħmel parti mill-ġurnata ta’ Kafarnahum. Il-ħidma kollha ta' Ġesù favur l-oħrajn ma tnessihx minn dak li hu l-aktar essenzjali: ir-relazzjoni intima tiegħu mal-Missier. Fit-talb, waħdu, fis-skiet, il-bogħod mill-follol u l-istorbju tad-dinja, kien jagħraf ir-rieda tal-Missier, għax hu kien jaf li ġie fid-dinja biex jagħmel mhux ir-rieda tiegħu imma r-rieda ta' min bagħtu (Ġw 4,34). Fit-talb, ukoll, kien isib il-qawwa biex din ir-rieda jwettaqha minn qalbu u sal-aħħar, b'fedeltà kbira (14,35-36). It-talb ta’ Ġesù *filgħodu kmieni, qabel ma żernaq,* iġib fi-milja tiegħu it-talb ta’ billejl u x-xewqa għal Alla fis-sebħ jum ġdid, li l-bniedem tal-Bibbja tant jixtieq (Salm 15,7; 133,1; 56,9).

**Xmun u sħabu l-oħrajn marru jfittxuh. Kif sabuh qalulu: "Kulħadd jistaqsi għalik".**

Xi drabi d-dixxiplu jeħtieġlu jmur ifittex lil Ġesù, mingħajr ma jibża' jew jaqta' qalbu x’ħin ma jsibux mill-ewwel. Xmun u sħabu jsibuh għax kienu jafu fejn għandhom ifittxuh. Meta t-talb isir diffiċli, għax il-Mulej jidher nieqes, isir fih innifsu t-triq li twassalna biex insibuh mill-ġdid. Min jaf jitlob b'dan il-mod, jaf ukoll fejn jinħeba Alla tiegħu u jaf kif għandu jagħmel biex jerġa' jġibu lura fil-ħajja ta' tant bnedmin li għandhom bżonnu u qed ifittxuh b'qalbhom kollha. *Kulħadd jistaqsi għalik!* Fi kliem ieħor, kulħadd ifittxek! Id-dinja għandha bżonn ta' nies li jafu fejn għandhom ifittxu u jsibu lil Kristu għax għamluha miegħu u waslu miegħu sal-post tal-intimità tiegħu mal-Missier. Hekk jistgħu jieħdu lil Kristu għand ħuthom u lil ħuthom għand Kristu.

**U qalilhom: "Imxu mmorru band'oħra, fl-irħula tal-qrib, ħalli nipprietka hemmhekk ukoll, għax għalhekk ħriġt." U dar il-Galilija kollha jippriedka fis-sinagogi tagħhom u joħroġ ix-xjaten.**

Ġesù ma jċedix għat-tentazzjoni tas-suċċess u l-popolarità, u l-fatt li kulħadd qed ifittxu ma jżommux lura milli jitlaq minn hemm u jmur f'post ieħor biex iwettaq ir-rieda tal-Missier. Il-missjoni tiegħu hi waħda universali u ma tintrabatx ma' post wieħed, bħalma ma tiddependix mis-suċċess jew falliment tiegħu. Dak li jiddetermina l-post u ż-żmien fejn jaqdi l-ministeru tiegħu huwa biss il-Missier li miegħu jitkellem fit-talb.

**Meditatio**

Xmun jistieden lil Ġesù minkejja li fid-dar ma kienx kollox f’postu: kellu l-mard. Il-ħażen li hemm ġo fija mhuwiex skuża biex inżomm lil Ġesù ’l bogħod minni. Imma neħtieġ il-kuraġġ biex lil Ġesù nħallih jidħol f’ħajti u nurih il-ħażen li għadu jaħkem fuqi. Qed inħallih jidħol f’ħajti?... Qed inkellmu fuq il-mard/djufija tiegħi?... Qed ngħidlu/nurih b’kollox?...

Liema hu dak il-mard/ħażen li qed iżommni marbut, magħluq fija nnifsi, u mhux iħallini ningħata b’mod sħiħ għall-qadi tal-oħrajn?... X’nixtieq ngħidlu lil Kristu dwar dan illum?...

It-talb kien għal Ġesù l-għajn tal-ministeru. Kif qed ikun it-talb tiegħi?...

Jekk hemm ħaġa li Kristu ma kienx ifittex, hija l-popolarità. *“Li kont għadni nfittex li nogħġob lill-bnedmin, ma kontx inkun qaddej ta’ Kristu”* (Gal 1,10). X’qed infittex jien fil-verità?... Lil min qed nipprova nogħġob?... Kif inħares lejn is-suċċess/falliment fil-ħajja tiegħi?...

**Oratio - Contemplatio**

*Waqt li nkompli nfittex lil Ġesù (f’moħħi, f’qalbi, f’ħajti) inħalli ‘l Ġesù jfittex lili. Inħalli l-għatx tiegħi għalih jiltaqa’ mal-għatx tiegħu għalija. Inħalli ‘l qalbi tistrieħ fih, u lil Qalbu tistrieħ fija.*